和耜岩讚易傳來韻
作者：何夢桂
朝代：宋

paragraphs: 三釜養弗違，五斗腹已饜。
歸無買山銀，聊占白石崦。
崦西有斗室，草色青入簾。
有時獨悲歌，白雲低覆檐。
心勞髮成絲，不敢開鏡奩。
純鈎未曾試，敢謂鉛刀銛。
行行行復止，恐爲世猜嫌。
俯仰宇宙窄，吾姑養吾恬。
濯髮餐沆瀣，載魄吞玉蟾。
世味紛濁濁，食魚誰溉鬵。
君來此山中，相逢一掀髯。
議論不苟同，鹹酸惟梅鹽。
探索卦爻賾，抉發天地潛。
君思方浩浩，我足愧霑霑。
未竟先天奧，已報歸郵籤。
重來詰玄秘，試與君一拈。
精神寄四聖，後學未易覘。
堪輿物最巨，蝡動物至纖。
雷震與風行，水潤復火炎。
孰匪陰陽用，豈待蓍策占。
吾身亦具足，誰能減與添。
六畫無一辭，三才道已兼。
大象不可名，小言徒詹詹。
九師易已病，安得惡石砭。
況復坐井窞，周旋類鮧鮎。
獨以嗜成癖，食苦自謂甜。
方此愧施孟，敢自比伊濂。
雄玄倘猶白，墨突空不黔。
阿誰登負丘，赤手捕長蚺。
泠然御風至，瞪目不可瞻。
大聲忽揮綽，皇荂俱口箝。
竊意吾道孤，四海謀無僉。
安知太皡虛，前奔有飛廉。
參同合左契，機迅留無淹。
憶昔世道衰，九侯已醢醃。
作易爲憂患，九卦首履謙。
子雲卒投閣，擬易空噞噞。
君子觀遯象，惡在不惡嚴。
心易寫不盡，恨無千丈縑。
書空只一畫，自向筆端粘。
君如會此意，此節真鎚鉗。
君肯來南山，相從效比鶼。